Himelfearttsjerke (Josjkar-Ola)
De Himelfearttsjerke (Russysk: Церковь Вознесения; tsjerkov Voznesenija) is in otterdokse parochytsjerke yn de stêd Josjkar-Ola (Mari El) yn de Russyske Federaasje De tsjerke falt ûnder it bisdom Josjkar-Ola en wie fan 1993 oant 2016 de katedraal fan it bisdom.

Skiednis 
De tsjerke waard yn 1756 yn it doetiidske Tsarjovokoksjajsk boud ûnder it bewâld fan Elizabeth fan Ruslân. Stifter fan de tsjerke wie de keapman Ivan Andrejevitsj Ptsjelin, dy't syn hûs njonken de tsjerke hie. De oan de tsjerke ferbûne geastliken wiene warber yn it ûnderwiis en aktyf op ferskillende skoallen yn it parochygebiet. 

De tsjerke bleau yn de tiid fan de Sovjet-Uny noch relatyf lang iepen, ek al hiene de oan de Himelfearttsjerke tsjinjende geastliken slim te lijen ûnder it nije bewâld. Op 23 maaie 1935 waard de biskop arrestearre op beskuldiging fan kontrarevolúsjonêre aktiviteiten, feroardiele ta trije jier ferballe nei Archangelsk, dêr't er yn 1938 deasketten waard. Ek de lêste preester foar de Twadde Wrâldkriich waard arrestearre, ferballe en yn 1937 deasketten.  

Op 9 desimber 1937 waard de tsjerke, op dat stuit noch de iennige aktive tsjerke fan de stêd, sletten. It gebou waard oan in radio-útstjoerder oerdroegen en letter oan in brouwerij, wylst de klokketoer en de poarte mei it stiennen stek ôfbrutsen waarden. Fierder waard in galerij ôfbrutsen en oan de tsjerke in twa ferdjippings hege fabryk boud. Alle muorreskilderingen yn de tsjerke ferdwûnen en de tsjerke rekke yn it neigean.

Yn 1992 waard de tsjerke werom jûn en op 24 april dat jier waard it haadalter wer ynwijd. Healwei de jierren 1990 waard nei de restauraasje ek de rest fan de tsjerke wer yn gebrûk nommen. Yn de jierren 2008-2009 waard de klokketoer wer opboud yn wat oare foarmen as de oarspronklike toer.  

Nei de foltôging fan de Ferkundigingskatedraal fan Josjkar-Ola yn 2016 rekke de Himelfeartkatedraal de status fan katedraal kwyt. It is tsjintwurdich in gewoane parochytsjerke.

Josjkar-Ola
Bouwurk yn Mari El
Tsjerkegebou yn Ruslân
Bouwurk út 1756